CELEX: 62008TN0210
Language: et
Date: 2008-06-04 00:00:00
Title: Kohtuasi T-210/08: 4. juunil 2008 esitatud hagi — Verhuizingen Coppens versus komisjon

2.8.2008   
            
            
               ET
            
            
               Euroopa Liidu Teataja
            
            
               C 197/30
            
         4. juunil 2008 esitatud hagi — Verhuizingen Coppens versus komisjon
   (Kohtuasi T-210/08)
   (2008/C 197/53)
   Kohtumenetluse keel: hollandi
   Pooled
   
      Hageja: Verhuizingen Coppens NV (Biebeek, Belgia) (esindajad: advokaadid J. Stuyck ja I. Buelens)
   
      Kostja: Euroopa Ühenduste Komisjon
   Hageja nõuded
   
               —
            
            
               Tühistada asjas COMP/38.543 tehtud komisjoni 11. märtsi 2008. aasta otsuse artikkel 1 hagejat puudutavas osas;
            
         
               —
            
            
               tühistada asjas COMP/38.543 tehtud komisjoni 11. märtsi 2008. aasta otsuse artikkel 2 hagejat puudutavas osas;
            
         
               —
            
            
               teise võimalusena vähendada oluliselt trahvisummat ja määrata selle suuruseks maksimaalselt 10 % hageja käibest asjassepuutuval rahvusvaheliste kolimisteenuste turul;
            
         
               —
            
            
               mõista hageja kohtukulud igal juhul välja komisjonilt.
            
         Väited ja peamised argumendid
   Esimese kahe väitega palub hageja tühistada komisjoni 11. märtsi 2008. aasta otsuse C (2008) 926 lõplik seoses EÜ artiklis 81 sätestatud menetlusega (asi COMP/38.543 — rahvusvahelised kolimisteenused).
   Kõigepealt viitab hageja EÜ artikli 81 lõike 1 eiramisele. Hageja leiti olevat süüdi kompleksses kartellis osalemises, samas kui komisjoni toimiku kohaselt eristab hagejat teistest kartellis osalejatest see, et tema puhul tuvastati osalemine vaid väikeses osas väidetavast kartellist. Pealegi kestis hageja väidetav rikkumises osalemine lühemat aega kui komisjoni tuvastatud aeg ning komisjon ei arvestanud hageja rikkumises osalemise suhtelist raskusastet.
   Teiseks väidab hageja, et rikutud on määruse nr 1/2003 (1) artikli 23 lõikeid 2 ja 3, kuna komisjon ei hinnanud rikkumise kestust ja jätkuvust õigesti.
   Teise võimalusena taotleb hageja määratud trahvist vabastamist või vähemalt selle olulist vähendamist, kuna trahvi põhisumma on määratud ja arvutatud valesti ning komisjon on trahvisumma kindlaksmääramisel ilmselgelt eiranud proportsionaalsuse põhimõtet.
   
      (1)  Nõukogu 16. detsembri 2002. aasta määrus (EÜ) nr 1/2003 asutamislepingu artiklites 81 ja 82 sätestatud konkurentsieeskirjade rakendamise kohta (EÜT L 1, lk 1; ELT eriväljaanne 08/02, lk 205).